Andrei Makarevitš
**Andrei Vadimovitš Makarevitš** (ven. Андре́й Вади́мович Макаре́вич; s. 11. joulukuuta 1953 Moskova, Neuvostoliitto) on neuvostoliittolais-venäläinen rockmuusikko ja maan vanhimman edelleen toimivan rockyhtyeen *Mašina vremenin* perustaja.

Makarevitš kokosi Mašina vremeni -yhtyeen vuonna 1969. Sen nimi tarkoittaa aikakonetta. Yhteyeen jäsenet olivat vielä koululaisia. Makarevitš opiskeli tällöin arkkitehtuuria ja hänen vanhempansa olivat kuusikymmenlukulaista intelligentsijaa. Vaikutteita musiikkiinsa hän sai ulkomaisilta LP-levyiltä, joita isä toi matkoiltaan. Vuoden 1974 satiirinen laulu *Marionetkin* kuvasi tottelemattomia ja mykkiä kansalaisia, joita nukkemestari ohjailee ylhäältä. Rockmusiikki oli kuitenkin väheksyttyä, ja useimmat venäläiset yhtyeet tekivät vain cover-versioita länsimaisista rocklevytyksistä. Toiminta oli underground-henkistä, koska esiintymispaikat olivat epävirallisia.

Venäläinen rock teki läpimurron vuonna 1979. Muutama yhtye (kuten Mašina vremeni) hyväksyttiin tällöin valtiollisten konserttitoimistojen palkkalistoille, jolloin muusikot saattoivat avoimesti ottaa esiintymispalkkioita ja esiintyä isoissa saleissa. Läpimurtoa voimisti se, että yhtyeiden määrä kasvoi. Tämän ajan tyylissä oli punk-vivahteita. Makarevitš säilytti kuitenkin laulaja-lauluntekijä-asenteensa, jota Venäjällä nimitettiin bardi-lauluksi. Muutaman vuoden päästä viranomaiset alkoivat taas kurittaa rockmusiikkia, niin että jopa sanan *rock* käyttäminen kiellettiin. Osasyynä tähän oli uusien bändien törkeiksi koetut sanoitukset. Näinä vuosina 1980–1984 tehtiin kuitenkin suurin osa venäläisen rockmusiikin klassikkoteoksista.

Olojen taas vapauduttua vuonna 1985 Mihail Gorbatšovin perestroikan ansiosta Makarevitš alkoi julkaista sooloalbumeja ja osallistua TV-tuotantoihin ja muiden muusikoiden projekteihin. Hän on julkaissut useita runokokoelmia ja muistelmansa sekä kuvataidetta. Gorbatšov osallistui hänen sooloalbuminsa tekoon vuonna 2009.

Makarevitš herätti ristiriitoja Venäjällä tukemalla Ukrainassa Itä-Ukrainan sodan takia evakkoon joutuneita lapsia. Tämän vuoksi hän esiintyi elokuussa 2014 ukrainalaisessa Svjatohirskin kaupungissa.  Seuraavana vuonna Makarevitš julkaisi ukrainalaisen yhtyeen Haydamakyn ja puolalaisen laulajan Maciej Maleńczukin kanssa laulun *Only love will keep you alive* (Тільки любов залишить тебе живим). 

Makarevitš sai vuonna 2014 tohtori Rainer Hildebrandtin ihmisoikeuspalkinnon. Hän on kritisoinut Venäjän hyökkäystä Ukrainaan 2022.

Lähteet
-------

1. 1 2  Troitski, Artemi: *Vastarintaa Venäjällä: Puškinista Pussy Riotiin*, s. 198–202. Suomentanut Anton Nikkilä. Into Kustannus, 2019. ISBN 978-952-351-042-5.
2. ↑  Stomping Cats and Lace Panties: Russia's 12 Most Surreal Legislative Initiatives. Moscow Times (Web Archive 2014).
3. ↑  Макаревич заспівав з українцями і поляком про "дракона на ім'я влада" *LatestNewsResource*. Web Archive.  Arkistoitu 1.8.2015. Viitattu 2.9.2022. (englanniksi)
4. ↑  Макаревич, Маленчук і "Гайдамаки" записали нову пісню про мир Web Archive:  Ukrinform.  Arkistoitu 24.7.2015. Viitattu 2.9.2022. (ukrainaksi)
5. ↑  "Нас поссорили со всем миром, нам врут": Макаревич резко высказался о войне РФ против Украины *unian.net*. Unian.net. Viitattu 2.9.2022. (venäjäksi)



|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Israel
* Yhdysvallat
* Latvia
* Japani
* Tšekki
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Muut | 
* Encyclopedia of Modern Ukraine
* Europeana
* IdRef

 |

 |